[Lakossági tájékoztató a családi fogyasztási egységekre vonatkozó kedvezményekről](https://tata.hu/22964/lakossagi_tajekoztato_a_csaladi_fogyasztasi_egysegekre_vonatkozo)

Magyarország Kormánya módosította az egyes egyetemes szolgáltatási árszabások meghatározásáról  szóló 259/2022. (VII. 21.) Korm. rendeletet, mely alapján a társasháznak, lakásszövetkezetnek nem minősülő ingatlanon belül, ha több, de legfeljebb négy önálló, az országos településrendezési és építési követelményekről szóló 253/1997. (XII. 20.) Korm. rendelet (továbbiakban: OTÉK) 105. §-a szerinti lakás rendeltetési egység található, úgy a lakossági fogyasztó **földgáz esetében** kedvezményes többletmennyiség igénybevételére jogosult.

Az OTÉK szerint a lakás és az önálló rendeltetési egység fogalma a következő:

105. § \* (1) A lakás olyan huzamos tartózkodás céljára szolgáló önálló rendeltetési egység, melynek lakóhelyiségeit (lakószoba, étkező stb.), főzőhelyiségeit (konyha, főzőfülke), egészségügyi helyiségeit (fürdőszoba, mosdó, zuhanyozó, WC), közlekedő helyiségeit (előszoba, előtér, belépő, szélfogó, közlekedő, folyosó) és tároló helyiségeit (kamra, gardrób, lomkamra, háztartási helyiség stb.) úgy kell kialakítani, hogy azok együttesen tegyék lehetővé

a) a pihenést (az alvást) és az otthoni tevékenységek folytatását,

b) a főzést, mosogatást és az étkezést,

c) a tisztálkodást, a mosást, az illemhely-használatot,

d) az életvitelhez szükséges anyagok és tárgyak tárolását tervezési program szerint (pl. élelmiszer-tárolás, hűtőszekrény elhelyezési lehetősége, mosás céljára szolgáló berendezés, ruhanemű, lakáskarbantartás eszközeinek, egyéb szerszámoknak és sporteszközöknek az elhelyezése).

(2) A lakószoba a lakás minden olyan közvetlen természetes megvilágítású és szellőzésű, fűthető, huzamos tartózkodás céljára szolgáló, legalább 8 m2 hasznos alapterületű helyisége, amely lehetővé teszi az (1) bekezdés a) pontja szerinti tevékenységek folytatását - kivéve a jövedelemszerzést szolgáló munkavégzést - és az azokhoz kapcsolódó berendezések elhelyezését.

(3) A 30 m2-t meghaladó hasznos alapterületű lakás legalább egy lakószobája hasznos alapterületének legalább 16 m2-nek kell lennie. Ebbe és a lakószoba (2) bekezdés szerinti alapterületébe nem számítható be a főző és az étkező funkció céljára is szolgáló helyiség, helyiségrész hasznos alapterülete, amennyiben az a lakószoba légterével közös.

(4) A lakásnak fűthetőnek kell lennie, lehetőleg minden helyiségben a rendeltetésének megfelelő szellőzést, természetes megvilágítást biztosítani kell.

1. számú melléklet a 253/1997. (XII. 20.) Korm. rendelethez Fogalommeghatározások

95. Önálló rendeltetési egység: meghatározott rendeltetés céljára önmagában alkalmas helyiség vagy helyiségcsoport, amelynek a szabadból vagy az épületen belüli közös közlekedőből nyíló önálló bejárata van.

Az ingatlanon lévő, az OTÉK 105. §-a szerinti lakás rendeltetési egységek számáról a települési önkormányzat jegyzője kérelemre 8 napon belül hatósági bizonyítványt állít ki.

A gyors ügyintézés elősegítése érdekében a hatósági bizonyítvány kiállításához az alábbi tájékoztatást adom:

A hatósági bizonyítvány kiállítására vonatkozó kérelmet, jelen tájékoztató mellékletét képező kérelem nyomtatványon kell benyújtani személyesen a Táti Közös Önkormányzati Hivatal ügyfélszolgálatán; postai úton (2534 Tát, Kossuth Lajos út 15.); vagy az epapir.gov.hu rendszeren keresztül (Tát Város Önkormányzata részére).

**A kérelemhez kérjük szíveskedjenek alaprajzot csatolni helyiségnevek megjelölésével (amennyiben nem áll rendelkezésre tervezői, saját készítésű is megfelelő).**

A hatósági bizonyítvány kiállítása érdekében amennyiben szükséges **helyszíni szemlét is tartunk, a kérelmezővel előre egyeztetett időpontban.**

Amennyiben a kérelemmel kapcsolatban további kérdésük merülne fel a műszaki iroda munkatársai állnak szíves rendelkezésükre az alábbi elérhetőségeken:

- személyesen ügyfélfogadási időben: Táti Közös Önkormányzati Hivatal műszaki iroda,

- vagy a 33-514-510. mellék: 12.-es telefonszámon,

- vagy a kormendiferenc@tat.hu , illetve a muszak@tat.hu email címen.

A lakossági fogyasztó a jegyző által kiállított hatósági bizonyítványt kizárólag a 259/2022. (VII. 21.) Korm. rendeletet szerinti kedvezmény igénybevételéhez használhatja fel az egyetemes szolgáltatónál.

Tát, 2022. szeptember 13.

                                                                                                   Kozlik Zsolt

                                                                                                      jegyző